เงินบาทเปิด 31.46/48 บาท
ธนาคารซีไอเอ็มบีไทย รายงาน เงินบาทเปิด 31.46/48 ตลาดรอผลประชุมแบงค์ชาติออสซี่ประกาศดอกเบี้ย
7 ส.ค. 2555

ธนาคารซีไอเอ็มบีไทย รายงาน เงินบาทเปิด 31.46/48 ตลาดรอผลประชุมแบงค์ชาติออสซี่ประกาศดอกเบี้ย
นักบริหารเงินจากธนาคารซีไอเอ็มบีไทย เปิดเผยว่า เงินบาทเปิดตลาดเช้านี้อยู่ที่ระดับ 31.46/48 บาท/ดอลลาร์ แข็งค่าขึ้นเล็กน้อยจากช่วงเย็นวานนี้ที่ปิดตลาดที่ระดับ 31.49/51 บาท/ดอลลาร์
ปัจจัยที่นักลงทุนรอดูในวันนี้ คือ การประกาศอัตราดอกเบี้ยนโยบายของของที่ประชุมธนาคารกลางออสเตรเลีย (RBA) ซึ่งตลาดยังคาดการณ์ว่าจะตรึงอัตราดอกเบี้ยไว้ที่ 3.5% นอกจากนี้ยังจะมีการประกาศตัวเลขเศรษฐกิจของจีน แต่ในส่วนนี้อาจจะไม่ค่อยมีผลมากนัก นอกนั้นยังเป็นปัจจัยหลักเดิมๆ คือสถานการณ์เศรษฐกิจในยุโรป
"วันนี้ธนาคารกลางออสเตรเลียจะประกาศอัตราดอกเบี้ย มีตัวเลขเศรษฐกิจของจีนออกมาบ้างเล็กน้อยวันนี้ แต่หลักๆ ตลาดรอดูปัจจัยจากยูโรมากกว่า" นักบริหารเงิน กล่าว
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 78.24/29 เยน/ดอลลาร์ ส่วนเงินยูโรอยู่ที่ระดับ 1.2401/2406 ดอลลาร์/ยูโร
นักบริหารเงิน คาดว่า วันนี้เงินบาทจะเคลื่อนไหวอยู่ในกรอบ 31.40-31.60 บาท/ดอลลาร์